khistorydata/jeongjo-sjw-relations huggingface dataset:
정조 22년 · 강
遞差承旨宋銓以李肇源代之前望也
정조 22년 · 목
敎曰政院擧行百事雖懈弛豈不知騎郞金吾郞聽傳敎之規而今日奉審摘奸史官宣傳官待命騎馬立之事謂以兵郞之適來院中仍闕唱呼雖似微事有關體貌當該坐直承旨遞差仍命承旨前望入之以肇源批下
정조 22년 · 강
綾州牧使李宗燮疏陳民弊賜批命扇政竹錢之已捧者還給其外以扇爲名卜定之弊革罷當否令廟堂指一回啓靑大竹之弊方便處置之道亦令爛商稟處民庫釐弊與否亦爲察飭關西伯修明故相李宗城所定節目無或于科仍令政院下諭于三南侍從守令中秩高者使之遍示道內諸侍從守令先從民庫一款論理敷陳又令廟堂嚴飭三南道臣周察邑吏之困督寺奴者其不能束濕之守令隨現狀聞驛奴一體救瘼
정조 22년 · 목
疏略曰荒年固異於恒有賑政每煩於聖慮凡今藩邑之臣孰敢不竭誠奉行而此猶第二件事也就其中殆有甚於年年之歉而莫可救止愈往愈痼者卽竹之弊也一自長扇出而竹田兀通計道內無邑不然故進上竹筍靑大竹及年例卜定扇竹勢不獲已歸之民庫而竹日貴價日翔綾是十室之殘而以竹斂民者歲過千金則他邑自可推知也此道如此則嶠南又將如此矣太廟薦新之竹筍內院藥用之靑竹雖愚夫愚婦皆知所用之至重何敢擬議於其間而扇之爲物不論長短引風則一也惟彼市井侈靡之徒鄕谷豪富之泯雖嚴沍積雪之中不得把盈尺之扇則大以爲羞耻之事尺髻匹帛之風不幸近之矣嗚呼湖南民庫之弊言之痛哭結收之不足戶斂而後已比之畿湖不啻倍簁而此則取之有名行之已久故嗟彼愚民視作年例心與境熟猶不自知而至於竹錢四五年以來創有之事也況又扇製之尺度自有闊節之絕種已久今年之直倍於去年明年之價又不知至於幾何故民情憂懼若不保朝夕思之及此亦足可畏洪惟我聖上至誠憂民二紀如一日階前萬里無微不燭中脯享祀之需也曲循貢人之願減其尺量羅蔘御劑之用也猶軫嶺邑之弊隨其體樣而獨於無用之物乃反害歸於民者以聖上乎日心法寧或近似而第緣九重深遠未及導達至使南邑無告之民未蒙仁天一視之澤寧不冤悶哉臣於南來之後先以竹田時產隨節造扇而平其頭則便於手而省工也廣其邊則不屑油而耐久也略添矢數則廣可補短而不駭於俗眼也輪示鄰邑皆云便好如此則竹價廉而扇製完矣伏乞聖明先自明年進上扇子皆用中和尺七寸之製使兩南扇邑無敢踰此則其爲南民之惠容有極哉目今南民之休戚專係竹寸之短長向臣所年年之歉實非過語也幸恕其僭越而亟賜裁處焉至如靑大竹一幹之費幾至二千錢年前京貢之議因下屬之失利竟使朝家之德意閼而不通南民之茹恨久而益甚臣意則會減本價及沿路馱價當初磨鍊不爲不多以此作貢足以當之若干添價又自該郡各定其數而此異於恒用苓朮之材雖非月令隨時進排無所不可又不過作片取瀝之資則雖不體大兩截輸納亦可以省力矣如此則在該廳無所損益而在貢人久不生弊此亦下詢廟堂而處之幸甚寺奴之弊已入聖鑑之中屢講矯捄之道如臣愚昧無容與議而外此京各司奴婢之散在湖邑者其所最無告切可矜之狀與寺奴等耳大抵鄕谷愚泯一入賤籍自知其世世生生脫却不得而平民無不若浼婚嫁因而路絕故皆去其籍鳥駭獸竄卽今案付除非百年枯骨則不過假作名目而已今雖有摘發如神之才溯其簿而末可査櫛考其名而便屬滄桑每當式年勘簿之時因其舊而增減年歲比前總而止耳由是而當身納貢十無一二査族分徵殆遍闔境其間騷擾勢所使然臣意則奴與良丁等是民也貢與身布均是役也若改各司元奴婢名色而一如樂工保人選上奉足之例稱之曰其司奴保人而雜以良丁則民無連累之憂貢無減總之慮而足可爲導通和氣之一端亦令廟堂稟處焉噫生民之困瘁莫如近日衆瘼之層生又莫如湖南顧今可言之事指不勝僂而自以屛棄之賤不敢張皇爲說特敎求言之下以草草數語有若塞責者然臣罪至此尤無所容批以出自經幄條陳民隱在湖南又能先於人殊可嘉也竝令廟堂草記稟處其中首論之扇政事聞甚痛駭爾邑卽蕞爾十室而以竹斂民歲過千金爾所謂他邑可知嶺南又然云者誠然矣扇政胡大事也年前至煩廟堂之關飭而其效蔑如寧有如許紀綱加斂之竹錢尤爲無狀爲先革罷已捧者還給更犯者營邑之臣重繩其外以扇爲名卜定列邑之弊革罷當否亦令廟堂指一回啓至於靑大竹事一榦之費殆近數千豈不欲聞當蠲除而取瀝和藥實爲開銷之奇效自多波及雖難全減亦豈無方便處置之道亦令爛商稟處湖南民庫事結收之不足戶斂而後已其弊言之痛哭云者爾言切實矣朝廷之所不知大農之所不管而中間營私之弊民將盡瘁不聞則已登於疏章者屢矣若無眞箇刮目之效則何以慰南民乎昔者故相李宗城於關西嚴立民庫節目而列邑之托公染指不爲遵行者其首鄕先斬後啓爲式關西猶然況南中乎姑以不屑之意前年先使廟堂嚴飭道臣俾各釐正未知其間已爲釐正而綾州一邑獨未被救焚之惠乎抑兩南伯看作例飭初不留意下手邑宰亦無股栗竦息一任其襲謬而然乎關西一方伯所能立威守法之事廟堂何難禁戢廟堂雖玩愒朝廷有紀綱則不率敎之道伯守令若不拿致王府勘以當律而立視民瘼徒事剝割之守令直以贓污律嚴囚南間月三嚴刑期於得其情實則其朝廷其可曰朝廷乎其間何以擧行與否居廟堂之人豈無査知之道乎關西亦以故相節目更加修明無或干科之意宜使該伯知之今番三南侍從邑倅諸人上疏先從此一款之耳剽目擊者或廣探或詳問論理敷陳萬一顧見顏面言不直實者其爲辜負當如何令政院不諭于各其道秩高守令使之遍示道內諸侍從無論歉歲豐年於小民務當不撓於長吏宜益懲貪近來貌樣果如此乎否乎誅一貪婪之吏勝於賑濟萬口飢民其可忽諸寺奴婢事必欲矯改卽予若心換奴爲保豈不便當然而辛亥特詢之後姑未免依舊牽架非欲因循意在一番大釐正才於嶺奴有嚴飭飭墨未乾爾以湖南之邑宰說弊又如此則最多之西北切骨之瘼尤可及隅大抵今之持疑於通燮之論者以箕聖遺制奴婢居一不可輕議毀書爲言所以至今未決者此也僧役番錢邑各異例猶有俗人之替當處略加闊狹俾知咸恤之義惟在營邑之臣因俗制法之如何未知爾邑以保名代捧之例有之乎若有其例仍之亦可初元頒令卽罷刷官而刷官雖無吏奸反滋無告之備受困督如在目中旣聞之後何可循例賜批卽令廟堂先爲嚴飭三南道臣拔例周察其不能束濕之守令隨現狀聞續當按廉道臣擧行之勤慢而內奴驛奴奴則一也一體各別救瘼俾有大釐正前絲豪實效
정조 22년 · 강
飭北關奴貢遵守定例仍令廟堂抄啓繡衣數人
정조 22년 · 목
敎曰向於北關奴貢事不以應貢之用於莫重爲持難有所多般除弊者其後列邑擧行果能一一遵守使關外南北海奴嚬呻改爲歡笑乎北關之不見繡衣久矣爲先令廟堂抄啓數人先以此意知委道伯遍飭列邑犯科者補愆怠忽者警勵莫或干離於持斧之行
정조 22년 · 강
命以明日由逌瞻門展拜景慕宮
정조 22년 · 강
命備堂中稟事者及三南句管堂上明日來待
정조 22년 · 목
敎曰大臣有身病明日賓對勢難來會諸堂中稟事者來待綾牧疏批有下敎者三南句管堂上亦令來待
정조 22년 · 강
詣璿源殿展拜仍詣景慕宮展拜
정조 22년 · 목
具翼善冠袞龍袍乘輿出協陽門弘化門由逌瞻門至宮大門外降輿就版位行禮陞詣宮內奉審改揭廟門新修簾子還入齋室
정조 22년 · 강
召見嶺南句管堂上李時秀湖西句管堂上趙鎭寬湖南句管堂上李書九于齋室
정조 22년 · 목
予敎書九等曰昨日綾牧疏條陳諸弊無非湖民之切瘼而其中民庫事尤極痛駭矣結收之不足甚至戶斂云此乃惟正之外則卽朝廷所不知之事而中間營私之弊至於此極生民安得不日益困瘁乎朝家之前後飭敎何等截嚴而爲道臣守令者尙不知戢法外加斂之說又登於章疏國綱所在誠極寒心矣大抵近年以來結役之浩繁胡爲而然耶書九等曰此無他只緣雜役條名色之無界限各樣責應之物皆自民庫中出故吏奸緣此漸滋至於結斂戶斂而尙患不足矣予曰徹貢之法始自殷周而此則三代以後法外之法是豈成說乎關西民庫之弊已無可言凡係可東可西者皆出於民庫故年前以詳定嚴立節目矣關西之定式猶然況玆南中豈無一副當科條以爲一切痛矯之方乎時秀曰此乃專在於方伯從便矯革之如何而不必以其樣矯捄之道一一煩達於朝廷者矣書九曰如欲一番大釐正則先從雜役條一定界限然後可以釐弊而如京司之求請營門之卜定營邸吏之役價等雜課亦難一時蠲除矣予曰無論其樣名色可罷者罷可蠲者蠲自廟堂當另飭道臣期於釐正然後南民庶可蘇瘼矣至於扇竹之弊係是瑣屑之事而始登年前繡衣之啓故雖屬屑越而一番關飭之後慮無如前之弊矣扇政何關大事而又有此陳聞之擧乎以扇爲名名以卜定云者亦歸於斂民之弊則雖竝與節扇而永永除之可也而此亦遺來之制則姑未可盡爲革罷豈可以扇製之長短有所拘礙而必以長節之求取年年增價不念民弊乎書九曰臣向年待罪湖臬之時扇竹之價於斯最高諸般奸弊不一而足故臣於其時以竹節之最短小者爲上品比及赴任之翌年庶有矯革之效矣近聞年來扇弊又復甚焉此則無他故也凡謬例一開路之後間或小釐正而奸吏輩必以已往之謬例藉爲應行之事仍作年例故今此扇弊之又如是政以此也雖以柄數言之三十年前極不過萬柄而尙以爲濫多矣近來則殆近三萬柄其弊之轉益滋甚可知矣予曰扇弊則不必多費朝令而後禁止不過自廟堂一提飭而乃已如是之後焉有道臣不遵廟堂之令乎此一款任之卿等此後以扇政事更勿煩瀆也靑大竹事一榦之費殆近數千云旣聞之後此亦蠲除無妨而取瀝和藥收效甚大有難一時全減該倅以作貢爲言未知果何如耶鎭寬曰所謂數千錢卽二十兩也一榦所費之爲二十兩亦極過矣上納時營屬輩誅求之費又爲許多矣予曰進上靑大竹果幾箇耶書九曰二十五箇又有封餘一箇矣臣在任時一榦不過五六兩今所謂二十兩云者想必情債等雜費竝在其中矣作貢之說自前已有之臣在任時果以此論列防啓大抵京貢一事外面驟論之則人皆爲便而細究則亦有不然者蓋產竹之邑不煩他貿而足以進排捨此其土地之所出而以價責出還亦有弊且本價外若干添價以此彌縫則好矣而貢人輩之索價漸高靡費增加畢境斂民之害又安知不有甚於今之爲弊乎如竹契貢人之下來伐竹也或有全田斫伐之弊今若以作貢一事許之則事關御供之所重其於伐竹之時必有狼藉之弊所以作貢之持難者政以此等之故也予曰靑大竹上納該邑爲幾邑耶書九曰爲二十餘邑而輪回當次矣予曰年前以靑竹下三節存以勿伐之意有定式矣至今果能遵行否予於其時偶閱故相金堉潛谷集備陳靑竹之弊而仍請勿取竹根其言果有意見不覺歎賞矣予有言端而故重臣徐有防爲內局提擧時有出擧條之事矣筵退後卿等考見其時擧條也
정조 22년 · 목
出齋室門外乘輿出宮大門至蓮池前路駐輿審池傍結栅仍召見御營大將李漢豐以該營監董完役也由館峴入弘化門永淸門還內
정조 22년 · 강
推嶺伯李義綱命永川郡守咸陽郡守之代拔例差出給馬下送
정조 22년 · 목
該監司以永川郡守尹光心病勢沈重不得已罷黜啓敎以以該邑尤甚曠官之弊片刻可悶令該曹拔例口傳另擇差出待下批當日給馬下送又狀啓以爲咸陽郡守宋煥章以其親病受由無意還任請令該曹催促下送敎以此狀啓未知其然下往懷德者請令該曹催促還任當此晷刻曠官關係不些之時爲此泄泄之請是豈民事不可緩緩之意狀啓還下送該道臣推考該倅改差依永川例另擇給馬下送
정조 22년 · 강
命慶尙監司李義綱狀請面里分等及沿江海邑各年未捧未拯米太拯劣米太勿爲徵捧事及居昌等四邑還穀中限年分捧條停退事及山城餉還分給條中三分一輸納山倉三分二捧留平倉事及徒流之類限明秋勿定配所於尤甚之次邑事及推奴徵債限明秋防塞等諸條竝施行仍命本道尤甚處頗歇處當捧還餉三分或四分一特許停退事令廟堂知委道臣
정조 22년 · 목
該監司狀啓以爲今秋災形專在晩秧故上田膏沃之地皆屬富戶而能免失農高燥奉天之畓多歸貧民而獨被其害得者偏得失者偏失通計田畓被災處少免災處多而畓穀遜於田穀田穀之中黍粟唐稷最登豆太木麥次之木綿到底登稔幾皆善摘若論一道優劣則左遜於右沼勝於峽反復商確消詳分析就其中晩移夥多田種差劣者置之尤甚早稻居半田穀較勝者置之之次畓禾最優田農均熟者置之稍實荒年民事之可合凍聞者一體條列請令廟堂稟旨分付而勿論之次尤甚邑精抄其最歉面里至殘民戶隨其㣪急量宜賙恤在所不已臣方與各該邑倅爛漫講究其中不得不設賑處追後陳聞計料尤甚十四邑慈仁河陽淸河大丘永川龍宮慶山玄風興海迎日慶州尙州居昌奉化之次三十六邑禮安榮川順興昌寧漆谷靈山漆原草溪三嘉安義長鬐義城高靈山淸咸陽善山仁同新寧比安金山星州知禮密陽淸道梁山金海昌原機張東萊固城丹城直寶陝川咸昌醴泉安東稍實二十一邑晉州巨濟南海泗川昆陽咸安鎭海彦陽蔚山義興軍威豐基聞慶靑松英陽寧海盈德宜寧河東熊川開寧一面里分等雖是禁條而今年穡事旣成穴農一面之內得失判異一坪之中災實相懸必須逐面逐里區別分等然後可無虛實相蒙之弊而旣多已行之例故另飭各邑使之從實修報一昨年停退條之新還一體準捧新有定式而各年舊還之災歲仍停雖有已例亦係特恩今不敢直請而沿江海邑各年未捧未拯米太及拯劣米太今若如例徵捧則大關災民繹騷之端其在恤隱之道宜有闊狹之擧恭竢處分一居昌比安固城高靈等四邑還穀中限年分捧條與新還有異而遇災停退旣有已例蔘竢處分一山城餉還事體自別而災歲遠輸大係民弊且山城所屬多是災邑今年分給條中三分一輸納山倉三分二捧留平倉俾爲一分紓力之道一京外徒流之類限明秋勿定配所於尤甚之次邑一推奴徵債限明秋依前防塞敎曰所請諸條何待回啓竝依狀請施行事卽爲分付又敎曰緩其心紓其力卽不但爲荒年之實政大抵不欲撓民凡事預爲之所使衆民咸覩如象魏之懸法然後奸庶不售惠或下究況今年民情民勢乎本道尤甚處頗歇處當捧還餉三分或四分之一特許停退須令道臣登卽知委俾有實效三懸鈴行會事招致備郞分付
정조 22년 · 강
慶尙監司李義綱陳疏辭職命還給
정조 22년 · 목
因該監司辭職上疏上送事狀啓敎曰人言之來但當受而爲罪有改無勉而已臨政銓官尙不嫌其滿囊推緘況荒歲道臣豈敢章皇引義於不當深引之事乎狀啓還下送上疏亦卽還給
정조 22년 · 강
命喬桐府充軍罪人金魯巖及李馨秀等竝分揀堂上窠未肅拜者改差代充參下待窠陞實日前汰去多人及其時承旨李溏亦竝分揀
정조 22년 · 목
京畿監司李在學以罪人金魯巖喬桐府充軍馳啓敎以雖知其生疏不識東西令不可不信有此充軍之擧法則施矣分揀李馨秀等一體分揀堂上窠則未肅拜者改差代充參下待窠陞實若此則不可一爲一否日前汰去多人亦爲分揀如是之後名以宣傳官者不知德意又或作罪當於穆克登立碑處充軍嚴飭該廳◯敎曰宣傳官旣分揀其時承旨亦爲分揀◯因啓螺宣傳官望筒敎曰判付何以看得李馨秀金魯巖柳宅休等公然拔之行首何無請罪而捧入乎
정조 22년 · 강
以李秉淳爲永川郡守趙命喆爲咸陽郡守竝口傳也
정조 22년 · 강
遞刑曹參議鄭東觀命今日政差出
정조 22년 · 강
修撰洪受浩疏陳母病乞遞批許救護
정조 22년 · 강
遞左尹李鼎運右尹洪聖淵以李漢豐鄭大容代之竝前望也
정조 22년 · 목
聖淵年老鼎運在外也
정조 22년 · 강
有政吏曹判書金文淳參判李敬一參議任希存進
정조 22년 · 목
以鄭大容爲同敦寧李魯述爲戶曹參判金勉柱爲禮曹參判
정조 22년 · 강
遞承旨金祖淳以李翼晉代之前望也
정조 22년 · 목
祖淳不爲仕進也
정조 22년 · 강
黃海監司李義駿以文化縣令趙鎭宣定送差員馳啓命以筵敎回諭
정조 22년 · 목
該監司狀啓以爲誕日箋文差使員以文化縣令趙鎭宣差送而鎭宣昨年九月受由上京時因傳敎催促下送而或有萬不得已出境之事則道臣狀聞之意嚴飭故前後差員之役不敢擧論見今列邑守宰以轉移穀措處事各有所幹不得已差送敎以已有筵敎事回諭
정조 22년 · 강
命來二十一日輪對當次受點人後日次來待
정조 22년 · 강
命齊安大君後夫人朴氏墓所令畿營廣探搜訪
정조 22년 · 목
承旨李肇源啓言臣於向日承命致祭于齊安大君墓則商山府夫人金氏祔葬而後夫人朴氏墓所不知所在且聞祠版亦不在於壽進宮初不得與於節享之時云實爲闕典向者仁城大君墓亦因畿營之廣探而尋得今此朴氏墓所亦令畿營一體搜訪似好故仰達矣從之
정조 22년 · 강
命宣武祠節亭例用祝文親撰
정조 22년 · 목
承旨沈晉賢啓言昨於宣武祠傳香時謹覽其祝文則乃是先朝乙酉親撰之文至今仍用實涉悚然故敢達矣敎以謹當親撰以爲來頭節享例用之祝以此知悉
정조 22년 · 강
召見嶺湖差員及上京守令于誠正閣
정조 22년 · 목
敎曰嶺南湖西差使員上來守令入侍○予敎善山府使尹文東槐山郡守李根曰近來予以三南民事日夜勤勞際玆爾等上來故特爲召見道內農形與目下民情果何如耶文東曰六月以前之旱可謂無前慮爲大無矣六月初一霈始皆移秧以其晚移故未必其食實何幸霜令退期諸穀亦皆成樣而田穀則大登統以論之則比昨年稍遜而以當初所料言之到今不害爲豐年矣予曰善山近處亦何如不至於尤甚耶文東曰大抵左道勝於右道沿邑遜於峽邑善山則田少畓多故不如他邑而其中面面里里亦間有稍實處矣予曰分等入於何秩而亦無設賑之慮乎文東曰以之次邑磨鍊云而似不至於公賑之境矣予曰尙州與大邱則何如文東曰尙州比善山殆不如而一道中大邱河陽慈仁定山四邑爲最尤甚云矣予曰道伯之政問於營下守令事涉如何而向者以農形狀聞觀之諱災似太過此果持重而然歟文東曰雖欲諱災而畢竟掩不得之事則道臣何敢諱其災乎蓋自上愛民之念靡所不極每於未及平年之年輒有設賑之擧故道臣意見以設賑一事爲難而自初如是啓達矣且巡路所過農形則果皆比他大勝矣予曰只見行部所過處農形之稍勝而槪稱一道之農則亦豈可乎凡事不出常情諱災一事雖若諂上然者而予之不好諱災人皆知之則道臣亦必明知其諱秘之反不如直陳無隱而何故一味諱之乎此筵敎爾其下去後如見道臣詳細言及也予又敎根曰念爾先故矣爾能善爲字牧之任乎根曰臣以初倅事多生疏未副分憂之責矣予曰爾邑農形何如根曰本郡田多畓少故僅免歉年矣予曰統一道言之則果何如根曰左道則田多於畓故稍勝而右道則不成樣臣所過路公州天安稷山等邑所見皆甚悶然矣予曰設賑當爲幾邑乎根曰右道則幾皆設賑矣予曰爾郡亦爲設賑乎根曰十二面內四面則不可不設賑而似不至張大矣予曰此時曠官甚悶爾等明日下去也
정조 22년 · 강
命拜峯鎭栗木種植監官崔漢億邊將待窠差送
정조 22년 · 목
壯勇營啓言拜峯鎭栗木種植監官差送邊將事曾有受敎矣淸涼里所種栗木數爲七千三百株面牧里栗木數爲一萬八千二百株合爲二萬五千五百株而自昨今兩年俱得茂盛而食實當該監官別武士閑良崔漢億依受敎差送邊將之意請令政院稟旨擧行敎以邊將待窠差送
정조 22년 · 강
命湖南扇竹卜定之弊毋爲循襲一切幷革靑大竹事更加爛商追後稟處民庫事令道臣消詳論列剋期擧行京司奴婢事內寺奴通作良役事置之
정조 22년 · 목
備邊司啓言綾州牧使李宗燮上疏批旨內條陳民隱幷令廟堂稟處事命下矣扇竹之弊至登年前之繡啓致有廟堂之關飭者已萬萬屑越事屬民弊雖日用衣食之需職在按藩聞卽驚惕不日斯改況此扇政本無所關而有何難矯屢瀆陳聞乎進上扇子自有舊制中和尺云云未免失言而至於監營節扇之爲弊蔽以一言曰卜定不但竹之一種而已凡係屬於造扇之物種名以卜定者莫非斂民之階倘求改觀之益只在塞源之政旣知其然斯可已矣焉有道臣而猶敢生意於復爲循襲乎卜定一款恐不待廟堂之言而自歸幷革有不敢費辭覆奏復煩聰聽靑大竹事御供事體至爲謹嚴藥力淺深亦在其體之大小長短裁截初非可論京貢又多難便而藉使作貢畢竟斂民之漸次加增安知不巧作名目如今之爲乎蓋其煩費之多端最在營門之看品若自各該邑直爲封進如或不勤論罪封進官則中間誅求之費庶可盡祛許多斂民之數從以決減而御供看品至嚴且重有難遽議更加爛商追後稟處民庫事以結收戶斂之弊前後聖敎嚴截惻怛丙枕爲之靡安京外敢不惕念而廟堂不免玩愒道臣未卽振刷雖始釐正之後尙蔑矯捄之效大抵大同之法旣立結賦之數大定外此加斂皆非法意而只緣雜役條之界限不明不時需之責應多門如京司之各樣求請也營門之隨時卜定也京營邸吏之添役價也公穀會減之補不足也種種名色難以殫擧而官無切膚之苦吏有乘機之利自結斂而至於戶斂旁竇別歧疊出層生恬不爲怪視若應例民之困瘁寧不哀痛爲今之計必有一番大整頓然後始可責效而槪擧其綱則亦惟曰一洗追創之謬規痛除不正之雜課以對揚萬一而此皆遙度之言若其參量事實存減窠目必待道臣消詳論列然後可以互相可否務歸停當爲先更加督飭使之剋期擧行而奉此批旨猶復姑息則不飭之罪臣當爲首而道臣苟有一分嚴畏之心豈敢乃爾各別措辭星火行會京司奴婢事內寺奴之通作良後之論自前有之而此蓋取辦目前罔念裏面之說也如使良丁邑邑有裕在在無缺則奴婢之通作良役猶可爲一時權宜而一按軍簿黃白鄰族之徵尙且彌縫不得按廉所經無邑不發況可以竝削堇存之奴名混責本乏之良額乎批旨提誨丁寧諄複苟使守令體聖念而行實政方便之中自有道理如其不然而徒欲取給於說弊則誠恐變通之後又有變通之請請今姑置之允之
정조 22년 · 강
命九月朔抄啓文臣親試明日春塘臺爲之
정조 22년 · 목
因政院處所取稟敎以春塘臺爲之
정조 22년 · 강
命壯勇大將趙心泰習陣出去時虎符仍佩
정조 22년 · 강
給陽城縣燒戶恤典
정조 22년 · 목
京畿監司李在學以陽城縣民家十六戶失火馳啓敎以當寒失所極爲矜悶該邑以畿邑中稍遜處民勢之窘乏可知其中如有小殘獨戶而有所受還上當納身布使之退期闊狹事令政院回諭道臣
정조 22년 · 강
命關西災實分等及尤甚之次邑新還餉準折代捧竝依狀請施行
정조 22년 · 목
備局啓言觀此平安監司閔鍾顯災實分等狀啓則平壤等十九邑置之稍實泰川等十九邑置之之次江界等四邑置之尤甚後錄諸條竝請令廟堂稟旨分付矣其一還穀尤甚邑限折半之次邑尤甚面里限三分一以相當穀準折代捧待明秋還作本色事也其一尤甚邑勿定配所事也其一推奴徵債限明秋防塞事也本道今年穡事雖或少違於始料論其大體可謂均登尤甚名色未免稍過而道啓區別必有斟量分等則依狀請施行還穀代捧事則本道代捧便成常例一切許施亦關後弊而被災民情果難以本色準捧則分數闊狹勢或似然尤甚之次邑新還餉除唐米一種姑爲依狀請以相當穀準折代捧待明年竝與從前穀籍之未及釐正者一一査櫛還作本色俾無如舊紊雜之弊尤甚邑勿定配所推奴徵債限明秋防塞事則竝爲依道啓施行之意請分付允之
정조 22년 · 강
御春塘臺行抄啓文臣親試及試射
정조 22년 · 목
具平戎服乘輿出萬八門由靑陽門詣春塘臺降輿陞座試官率應試文臣入庭行禮訖以擬本朝鑄字所進新印五倫行實爲三月朔親試箋題以楓宸爲九月朔親試賦題使之在家製進仍命發射由內苑還內○抄啓文臣三月朔試射小布五巡入格前校理嚴耆十五中虎皮一令校理金熙華副司果申絢十四中各鹿皮一令李東萬十一中趙得永十中各筒箇一部副正字洪命周九中弓矢一部直講朴宗京副正字黃基天五中各弓箭一部通禮沈奎魯副司果柳遠鳴四中各箭竹五十箇副司正李存秀二中箭竹四十箇副正字尹致永一中箭竹三十箇九月朔試射入格副司果李東萬十七中虎皮一令前校理嚴耆十五中鹿皮一令副司果申絢十四中筒箇一部校理金熙華十一中弓矢一部副正字黃基天九中弓箭一部洪命周八中帿弓一張直講朴宗京七中長弓一張副司果柳遠鳴六中箭竹五十箇通禮沈奎魯副司果趙得永五中各箭竹四十箇副司正李存秀四中副司果徐有聞沈象奎二中宋知濂副正字尹致永一中各箭竹三十箇賞格內下
정조 22년 · 강
以李晚秀爲承旨前望也
정조 22년 · 강
開折嶺南左水營殿最
정조 22년 · 목
多大僉使鄭爀戎政無闕船限稽報開雲萬戶吳興大懲逋雖拔賞射何曠竝中
정조 22년 · 강
掌令尹寅基疏陳母病乞遞賜例批
정조 22년 · 강
命此後禁軍戎器點考及合私習必復舊制輪行於訓鍊院與慕華館
정조 22년 · 목
兵曹以慕華館禁軍戎器點考設行啓敎以昔者創設禁旅置龍虎兩大將分率而內禁衛以下肄藝習陣必於訓鍊院慕華館爲之矣分營以後此規全廢無於古之場操出而鍊院華館合私習之法隨以不爲以是戎器點考只行於郊館不爲於是院殊非制置之本意今旣修葺此後必復舊制戎器點考及合私習輪行於院與館
정조 22년 · 목
諭善尹得孚入見如儀僚屬李魯春檢校提學鄭民始檢校直提學李晚秀隨入講說見講學廳日記
정조 22년 · 강
命十二日齋宿摛文院翌日親傳咸興永興兩本宮香燭衣幣次詣眞殿行茶禮
정조 22년 · 목
敎曰今朔何朔朔朝展省孺暮深篤十三日當爲行禮而今聞咸興永興兩本宮衣幣香燭亦以是日爲吉日官推擇云十二日先詣眞殿由萬寧門齋宿摛文院翌日親傳香燭衣幣次詣眞殿行茶禮以此分付時原任大臣閣臣儀賓依近例參班事分付
정조 22년 · 강
命秋到記儒生製述及文臣製述十二日爲之
정조 22년 · 강
命吏文製述及漢學文臣殿講更待下敎
정조 22년 · 목
因政院啓稟敎以更待下敎
정조 22년 · 강
命二十二日誕辰陳賀權停
정조 22년 · 목
因禮曹草記敎以權停
정조 22년 · 강
四學儒生兪春柱等六百九十八人陳疏請申若樞施以當律仍陳邪學之弊賜批
정조 22년 · 목
疏略曰春秋一部聖人所以尊王樣夷爲萬世立人極耳彼申若樞者亦一天地間含生物也抑獨何心忍忘此義口襲夷狄之風手書夷狄之言甘作春秋之罪人人之無良胡至此極惟我殿下臨御二十有餘年明理講義以繼述我列聖朝志事以賁餙我小中華文物其所以褒尙節義扶植倫綱者靡不用極又此新刊春秋重揭日星固宜人心底定世道歸正而一種怪鬼換面迭出至有至凶絕悖之說登諸章奏世間變怪可謂無不有也原疏旣不頒布則臣等雖未之詳所可詳也寧不汙口蓋其全篇褻慢遣辭奰戾亂言之不足至於悖經悖經之不足至於辱國此豈洪水猛獸之災而已哉至若封山之說尤極莣悖曾謂喬嶽不如魯仲連乎又況近日邪學漸熾窩窟愈固實有嘯聚胥溺之患若不快正典刑益明義理則將無以小戢凶徒永杜亂雨而投畀薄勘已極失刑善地淸涼議讞反若是其寬假也伏乞亟揮朝斷夬施當律俾頹綱振而王法行則是亦春秋一治也批以申若樞固不足責不知畏而爲是其恥在於朝廷爾等退修學業
정조 22년 · 강
掌令鄭㝡成陳疏論任長源賜批仍命重推
정조 22년 · 목
疏略曰臣於前獻納任長源之疏始也情怳而繼之以駭惋其論人心俗習處語沒倫脊意無宗主胡說大叫無一切實之言此或歸之於見識之不精文字之未鍊不必深責而至於華城一事噫嘻此何言也夫密邇象設拱護有此創設關防金湯永鞏此誠聖人之微意而豈眞爲雉堞樓臺之勝哉況役不煩民財無損下彼旣亦能言之矣設有進言之臣持疑於經始之初則容或可也今又若工役不寢土木方興則當此歉歲姑請停止亦固也而乃於完役三年之後又無目下之興作而追提不敢言之事肆然歸之於張皇過禮之科此果箴規之意乎抑亦譏刺之習乎且其鋪張頌美處則極其眩怳或抑或揚似嘲似謟人臣直截之論固如是乎彼之來京去鄕何關朝廷事而言必稱五年之間歷敍在途時路程記一通敢徹章奏而瑣瑣屑越之句語難以殫擧但將言新邑之壯麗而先說沿路之簫索其意隱若以爲一自城役之肇創蔀屋凋瘵日以益甚者然語脈歸趣之所在誠未可暁至於蒼梧會稽以下數句語是豈臣子之所敢斥言者乎臣不欲索言畢說而其爲大欠敬謹之罪尤何敢逃也嗚呼珠邱之歲月寢邈羹墻之聖孝深篤環東土含生之類但當以殿下之心爲心以殿下之痛爲痛而已至於不敢言之地初豈形諸文之事而如長源者不識聖上之孝思反疑致隆之太過其爲驚心痛惋豈亶在於於妄論城役一事哉雖以含容之度姑示嘉奬之意至陞其職而究厥情罪合置重律臣謂爲先施以屛裔之典斷不可已也批以鳳鳥不至烏卵猶惜以言爲各則務宜顧護目下時政之可言而有能稱塞勤求之旨者何限而今以僚臺無隱之說張皇論斥未知爲可爾則後重推考
정조 22년 · 강
命敬陵令李復鉉仍任守令待窠差送昌陵令金洛一今日政陞敍
정조 22년 · 목
吏曹以禮賓主簿任玉除拜後過限未肅拜請依例改差允之敎以昨日承傳豈可不卽收用乎敬陵令李復鉉甚爲精明姑爲仍任聞是安豊之孫云而人也又如此守令待窠卽爲差送昌陵令金洛一陞敍今日政調用見窠中後便區處單付作窠
정조 22년 · 강
命楊州牧使金載翼罷職仍令金吾此後郊行鳴錚之逼近衛外者各別嚴禁
정조 22년 · 목
敎曰昌陵站舍楊州校吏作弊入於摘奸書啓下廟堂欲爲回啓稟處昨日行路擧行極爲駭然駕側咫尺不禁亂雜可謂兩罪俱發該牧使罷職國綱解弛民不畏法近於稍罕之餘昨又煩聒不可只以考喧都事記過有所懲後此後郊行分付金吾鳴錚之直逼衛外近處者各別嚴禁
정조 22년 · 강
遞刑曹參判洪義榮仍任前參判洪仁浩
정조 22년 · 목
敎曰侍下勢難供劇刑曹參判洪義榮許遞前參判洪仁浩仍任
정조 22년 · 강
掌令鄭㝡成引避命削其職中批任長源爲同副承旨
정조 22년 · 목
㝡成啓言臣本姿性骫骳言議巽愞何敢以耳目言事之任自居而卽見任長源駭悖之疏不勝痛惋之忱略效論劾之說矣及承批旨誨之以時政之可言責之以僚臺之論斥深示不可之意至降問備之命臣於是惶恧震懍莫省措躬之所也夫職居言地兼承飭敎而獻替莫效於一言含默已至於閱月此固臣不職之罪而至於長源疏誠亦世變中一事噫仙寢旣卜新邑載營此豈爲城堞樓觀之勝而設哉蓋因關防之形而兼爲瞻慕之所也不識大聖人微意者初不敢輕易議到而今於城役已完宮室告成之後忽立異議曰無已過乎又曰經年而勞國其疏旣云役不煩民則又謂之勞國何也且其鋪張城制讚頌聖孝處語多怳惚全沒直截說去之義臣疏所謂或抑或揚似嘲似謟者實非抉摘之說論道路之弊則過稱凄涼也蕭索也語新邑之制則極云宏麗也侈大也上下語脈之相接其意豈不異哉至若象耕鳥耘下句語大非敬謹大爲妄發臣不敢形諸文字而尤可痛惋者敢引列聖仙寢而爲證是豈今日臣子所敢言者乎臣亦不敢畢其說也蓋其全篇疏意則雖似聖孝之極讚而實不識聖孝之所在雖若進言之不諱而反不識譏貶之自歸幾年從班曾不識此箇道理也耶僚臺之誼豈或相惡而駭惋之極不能按住草草論劾猶云末勘而聖批之下不惟不賜允從誨責備加至被重推之典以此情踪何敢仍冒於臺次請命遞斥批以矯俗一何難哉導之使言不中无咎不諱勿責從又奬之賞之尙患其依舊軟熟無望生轄如爾者逐句紬繹逐段鉤頤抉瑕聲罪覓瘢構釁乃如此等悖常之論前恥未洗新弊及甚聞者解體爲害非細爾亦不率敎中一人寧不駭然以諫爲官許其言事則豈可裁量取捨於敢言不敢言之間擇言而發乎以今習氣能有納言之疏竊幸今世亦有徑情之士爾所謂可罪予則曰可賞豈其賞之不厚致爾疏避之雜進乎若更不卽明示弦韋無以定其趣向爾則削職司諫任長源同副承旨除授
정조 22년 · 강
命副修撰尹行直前正言尹涵禁推分揀
정조 22년 · 목
因該府禁推傳旨敎以竝分揀
정조 22년 · 목
因都囚徒敎以放送
정조 22년 · 강
有政吏曹判書金文淳參判李敬一參議任希存兵曹判書李時秀進
정조 22년 · 목
以沈奎魯爲執義洪樂游爲校理鄭民始爲藝文提學李得濟爲楊州牧使任嵂爲禁軍別將
정조 22년 · 강
右尹沈晋賢疏陳應避之嫌乞遞賜例批
정조 22년 · 목
吏曹以晋賢與判尹具㢞有從娚妹應避之嫌相避之法在下當遞而宰臣遞仍不敢擅便請上裁敎以依回啓施行
정조 22년 · 강
兵曹以今番陵幸時內吹吹鼓手等木綿施賞啓命壯勇營一體施賞
정조 22년 · 목
該曹啓言依下敎內吹螺亦金鼎三等三十名兼內吹文泰成等十名龍虎營吹鼓手李仁昌等四十七名處木綿各一疋施賞敎以例爲之賞各營中壯營未及下敎獨漏一體施賞
정조 22년 · 강
判下上言四十一度于各該司
정조 22년 · 강
秋曹京兆以擊錚人原情啓
정조 22년 · 강
召見湖西奉命承旨申耆于便殿
정조 22년 · 강
命以湖西奉命承旨申耆所奏諸條有司堂上句管堂上就議大臣後入侍
정조 22년 · 목
耆啓言臣於奉命之路與湖西道臣李泰永相見今年民事有所聞悉大抵本道歉荒挽近所無而道內穀簿不敷糶賑巡分無以排定事甚悶然向者貸下錢六萬兩雖貿取公納之穀貸錢亦不可不卽報則旣貿之穀勢將還賣至於右沿糶簿比左道絕少以糶以賑實難塗抹無論京司公貨他道穀物量宜加劃然後庶可爲接濟之方請下詢大臣處之從之又啓言災年之還餉身布停退旣有前例民望雖切新還停退道臣亦不敢狀請大抵停退之命若下於歲末則吏緣爲奸民未蒙澤莫如趁早發令之爲實惠今若較計年事斟量民力分等頒下事甚便好至於兩營保米代錢上納樂工保米義僧番錢奴婢貢各邑拯劣米等名色歉年停退亦有近例請下詢大臣處之從之又啓言道內代播殆近萬結各邑雖有優劣大體則豐稔失農之民賴此爲命蠲稅已有朝令而所收旣多之故間或有自願納稅者民淸大可見也晩移無實之土則未免徵祖代播蒙利之地則全然無稅事甚斑駁今此代播當初不幷論於災結中以當年免稅施行則免稅之土例納結錢此爲公私俱便之道請下詢廟堂處之從之又啓言荒歲願納之規自前有之而比年以來久不許之以此之故民之裕食者或有自願補賑官非勒分民欲向善則亦不必防塞至於空名帖民多願之生穀之道莫要於此請令廟堂稟處從之敎以諸條出擧條有同堂上句管堂上就議大臣從入侍
정조 22년 · 강
命校理李垿禁推尋放
정조 22년 · 목
政院啓言校理李垿特敎申飭之下來詣闕外謂以自畵屢度催促終不入來請推考敎以禁推尋因囚單命放送
정조 22년 · 강
命同仁堡前權管李秉天五品職陞敍看從人康潤明金慶錄竝施償加之典
정조 22년 · 목
兵曹啓言南兵使徐有秉狀啓以爲同仁堡移建去五有始從八月訖從而該堡舊權管李秉天殫竭董飭不擾民而畢役看役人北靑閑良康潤明甲山閑良金慶祿自備財力終始效勞宜有激勸之道公廨間數城堞周回開錄以聞令該曹稟處云矣該堡新經無前水災城堞廨宇竝皆漂失今此新建改築之役有異於循例營建看役兩人自備效勞亦甚可尙而公廨間數不過爲五十八間城堞周回亦止於四百八十步以此論賞有違法例前權管李秉天亦已仕滿陞六更無可論看役人北靑閑良康潤明甲山閑良金慶錄等自該營各別施賞之意請分付敎以該權管李秉天五品職待窠陞敍看役人北靑閑良康潤明甲山閑良金慶錄竝施賞加之典
정조 22년 · 강
召見華城留守徐有隣宣惠廳堂上鄭民始備局堂上趙心泰有司堂上李時秀李書九湖西句管堂上趙鎭寬湖西奉命承旨申耆于重熙堂
정조 22년 · 강
命湖西所貸京司錢差退還報期限待其耗條相當後還報而其前仍令添還以爲裕民之方海西穀二萬石又爲移劃俾作賑資新還當捧條尤甚邑最難捧處依乙亥已例三分一停退其餘三等邑依近例限幾分分等停退付之道臣參量排比舊還餉通一道勿捧軍保身貢米布錢最尤甚處折半其次三分一又其次四分一停退保米及身貢米停退外皆以詳定例代捧而訓局砲保亦依兩營保例爲之拯劣米新舊竝停退代播畓結錢勿捧願納補賑者令道臣別般操切只許必欲願納之類空名帖限五百張成給該道方物物膳朔膳限麥秋停免
정조 22년 · 목
予曰奉命承旨擧條卿等就議大臣以來乎湖西句管堂上趙鎭寬有司堂上李書九曰臣等就議大臣則左議政李秉模以爲京司公貨他道穀物量宜加劃事當初道臣之請貸京司之錢本非經法又非荒政中十分良策而若得此錢則海西移粟之議自在勿論故不顧京師之事勢準數許劃到今加貸萬無其路至於穀物事移轉之便近莫如海西而海西穀簿本自不敷亦甚麤荒道臣之自初不願良以此也而承宣所奏今乃如此雖與初料有異無論一二萬石從便劃給亦何不可而第念數萬麤穀費得許多勞弊畢竟不足當賑糶之一隅而因此營邑之心民人之情不期弛而自弛還政所失將不知幾萬計曷若斷置分外望哺之意各盡境內自强之策乎今年湖西之歉雖曰三南之最比諸畓登田歉之歲民間利害不無相參代捧之命亦旣預下若不大加着力則如貸錢貿穀等事必當都歸虛套臣之晝宵料量斷斷如此移粟一款今姑置之使之別加惕念於捧還之政實合事宜云矣予曰前惠堂及時惠堂各陳所見前宣惠廳堂上徐有隣曰錦伯請得公錢貿取穀物之擧將欲取剩補賑云旣貿還賣旣賣還貿之際必有貽弊之端穀物本衙門之還其錢許其穀其勢誠難今若於貸錢衙門姑令差退期限待其耗條相當後還報其前則仍令添還以爲裕民之方恐合事宜矣宣惠廳堂上鄭民始曰臣見亦與前惠堂所奏無異矣予曰名以鳩穀還令發賣以錢爲穀以穀爲錢畢竟受弊者小民今若依華留所奏爲之則事面旣正亦與昨所商量者沕合以此行會目今湖西賙恤之策莫先於添還而足食此所以示可於華留所奏也至於賑穀別有區處然後可免混淆於還穀之添給矣海西穀二萬石特爲許劃以濟湖西一方之饑此是癸未北穀移劃後初行之擧事當差遣領運督運御史而反恐貽弊於民邑令湖西道臣從便輸致若此則添得六萬兩爲還穀別劃二萬石爲賑穀然而使湖民阻饑艱食是道臣之責以此意嚴飭分付鎭寬等曰還餉身布預爲分數停退兩營番米代錢樂工保米義僧番錢奴婢貢拯劣米停退事向於嶺南年分之啓特下還餉分數停退之命該道年事比嶺南差甚則施以一視之澤恐合事宜身布則綿農無處不登姑爲勿論兩營軍米之代錢樂工保米義僧番錢奴婢貢拯劣米停退如此之歲似有參量闊狹之道而年分狀啓當於非久上來待其時稟處爲宜云矣予曰還穀爲小大民人經冬嗣歲之糧而湖西穀簿自來不敷則不捧亦難然而旣聞之後豈可以添還之已有措處恝然不念於停退之道乎道臣旣欲分等面里云新還當捧條尤甚邑最難捧處依乙亥已例特許三分一停退其餘三等邑依近例限幾分分等停退付之道臣參量排比至於舊還餉穀雖升合非所可論通一道勿捧還餉留庫中往復本司限石數使之從便加分亦用癸卯壬子已例而軍保身貢米布錢則最尤甚處折半其次三分一又其次四分一停退道內各邑保米及身貢米停退外皆以詳定價代捧而訓局砲保雖體重多有另施之例亦依兩營保例爲之拯劣米新舊一竝停退外此擾民之政以至例飭之防債自本司嚴飭鎭寬等曰代播畓依免稅例納結錢事代播命下之後以民力之或多愆期邑宰之不善擧行聖念每憂其惠猶未究而今此承宣所奏中或願納稅云者可驗食實之效而結錢收捧恐違朝家寧失之本意置之爲宜云矣從之鎭寬等曰願納補賑事非不是荒年例政而年來飭禁蓋爲其名雖補民實歸厲民則有不敢更爲擧論空名帖之非一道大賑不得許施者乃是法典而本道賑邑姑未知當爲幾何置之爲宜云矣予曰此規之年來防塞意在禁其太甚如今年湖西不可一味靳持令道臣別般操切只許必欲願納之類空名帖限五百張成給○敎曰爲湖西穡事自春徂夏至于暮秋而一念不遑忘寢廢食今於蠲賦停稅之後諉以能事之畢其可弛心乎三南之中湖西爲甚特命承宣迂路往詢民瘼則當自獻御之物有所節損該道方物物膳朔膳限麥秋一竝停免而出於民者蕩滌餘補賑需事分付又敎曰旣承慈敎殿宮進獻特許停免以補賑需此乃順志之一道令廟堂措辭行會
정조 22년 · 강
重推忠淸監司李泰永
정조 22년 · 목
湖西句管堂上趙鎭寬啓言湖西告歉非比尋常宵旰一念如是憂勤今番奉命承宣之還也道臣旣與之相議則所當詳陳事情條列便宜而附奏諸條未免模糊致勤聖慮請該道臣從重推考從之
정조 22년 · 강
以李羲甲爲副修撰前望也
정조 22년 · 목
以李益運爲同敦寧邊得讓爲知事李祖承李太亨爲同知趙蒙錫爲多大浦僉使
정조 22년 · 강
召見領府事洪樂性左議政李秉模前惠堂徐有隣湖西句管堂上趙鎭寬有司堂上李書九兵曹判書李時秀壯勇使趙心泰及時原任閣臣于便殿檢校提學鄭民始原任直提學徐浩修金載瓚徐龍輔鄭大容檢校直提學李晩秀原任直閣金勉柱南公轍徐榮輔金祖淳李始源檢校待敎沈象奎李存秀原任待敎徐有榘
정조 22년 · 강
分排海西關西舊還當捧之數
정조 22년 · 목
左議政李秉模啓言諸道舊還當爲分排而三南畿甸則置之關東則雖有癸未以後流來反逋之移錄舊還者爲四千餘石而俱係難捧近年分排時不爲擧論北關久還石數無多年條亦遠竝姑置之海西舊還辛亥癸丑兩年條合一萬九百餘石關西舊還辛亥條中三萬六百七十餘石甲寅乙卯丙辰三年條九千四百六十餘石合四萬一百四十餘石請分排使之依數收捧從之
정조 22년 · 강
召見都承旨李晚秀于便殿
정조 22년 · 강
召見兵曹判書李時秀壯勇使趙心泰于重熙堂
정조 22년 · 강
命前行首宣傳官吳載重分揀
정조 22년 · 목
兵曹判書李時秀啓言宣傳官李馨秀鄭宅休旣有分揀之命而其時行首宣傳官吳載重尙在削職中敢達矣敎以一體分揀
정조 22년 · 강
命來十一月初二日景慕宮冬享大祭以親祭磨鍊
정조 22년 · 강
命前假注書李允謙仍察上注書之任
정조 22년 · 강
右議政沈煥之從縣道陳疏賜批
정조 22년 · 목
疏略曰臣聞經國之謨莫大乎置相蓋輔相之賢不肖而有國之興替係焉故耳今我殿下丕承精一之統光御君師之位昧爽丕顯日中不遑邪詖之壞世敎則倡明道學之大原亂賊之干人紀則闡揚義理之微旨培植一世之烝髦康濟八域之黎庶靡不範圍於聖度之內而承佐無人治不徯志莫覩朞月之化徒勤中朝之歎者荏苒二紀于玆嗚呼菲衣食而卑宮室卽我殿下不勉而行者蓋臣等所躬覩而心服也而奢汰踰濫之俗日甚閭巷之間闢城府而拓畦畛卽我殿下無爲而爲者亦臣等所欽仰而莊誦也而窺覘倚託之習時滋於朝廷之上就此二說者劈破群惑剖示衆慼然後君君臣臣之大綱大綸可以扶得一分臣中夜繞壁細究其故怳然而悟輒又自語者卽惟曰用捨不能當人心擧措不能如聖訓而然矣處置得其宜則如淄靑悍卒尙投甲而歌舞況淸朝夙夜之賢世祿子孫之家乎今此甌卜之重典遽加於賤臣之名何哉臣本迂拙書生漫不曉事猥被隆眷致身華顯忽於桑榆之衰齡叨此匂軸之重任臣誠惶隕悚恧莫知爲計也噫君綱之不尊朝象之漸乖名義之湮晦民生之困瘁此殿下之所深憂也至於自昔置相之方聖諭亦旣歷擧之矣今臣之疏才劣識於是數者無一近似而乃及以至重至艱之責卒然加之於百不堪之身其何以賡日月之耿光贊天地之化育以塞明旨之萬一乎乞將臣新授中書之命亟賜收還以重相職批以卿於大拜後初呈辭本而首言處置得宜四箇字政道予所欲道者凡今爲俗之弊難一二計而莫有甚於人各爲心以心觀心心楚越車不推乎康莊室亦爲之畏壘和衷寅協固尙矣下殿一如上殿時以至義理則似章而不章規模則欲矯而不矯此曷故焉蔽一言曰處置不能循其軌也退計數十年前竊嘗所自期者尤悔懊憹怳然坐我汾水之秋而望道未見燕居發歎予亦不知其何爲也抑予聞之群飮于河各充其量程門之敎人也人人樂爲之用郭氏之用兵也蓋其擧措允愜物情則片言或重於九鼎方輿反輕於一羽而干戈衣冠語其致則未嘗不同焉況爲國乎舍此奚以哉今之取於卿者非踐歷也非才猶也政欲承佐於陶鎔之地彌綸於渙萃之象芝札之竝蓄蓋底之相沕俾一世喙息企踵之倫咸有以于于然自樂知無不言言無不進我於是乎而康而色而翕受之優容寬假裁酌損益一半分私意莫或參錯於其間而純然一出於大中至公則蕩蕩平平之福壽考康寧之美四方風動人將歌舞何有乎民隱何言於朝象卿駐江干且有日矣蒼葭白露泝洄良多須體至意出而論道庸副予側席虛竚之思仍命遣史官傳諭
정조 22년 · 강
命外營屬今年納米名色軍校倂許代錢令廟堂附撥行會遍諭防曲
정조 22년 · 목
敎曰華城卽湯沭之邑股肱之郡也兵食雖重人和當先今年水田所收之不及旱田在在同然況本府濱海廣斥民間蓋藏不贍可知外營屬納米名色軍校倂許代錢一以爲所重施惠一以爲渠輩紓力事令廟堂附撥行會俾卽遍諭防曲奸或莫售惠有實究
정조 22년 · 강
元子行日次講學于集福軒外軒
정조 22년 · 목
諭善尹得孚入見如儀僚屬鄭東觀檢校直提學李晚秀隨入講說見講學廳日記
정조 22년 · 강
召見備局有司堂上李書九于便殿
정조 22년 · 목
政院以書九持全羅道年分狀啓回啓草記來待啓稟敎以入侍
정조 22년 · 강
命湖南災實分等及城餉分數捧留邑倉事拯劣米太停退事各宮房軍門衙門加火田令本官執卜事各軍門所納箭竹當年條折半蠲減尤甚邑之次邑勿定配所推奴徵債防塞事竝依狀請施行舊還竝與稍實邑停退軍保米尤甚處令道臣裁量特許停退其餘當捧條純錢外此分數代錢依草記施行最甚處新還餉三分一停退其餘付之道臣闊狹尤甚面里身貢布錢折半停退仍飭京營貿米之貽弊江民者令廟堂着意致察
정조 22년 · 목
備邊司啓言卽見全羅監司李得臣災實分等狀啓則礦山等十三邑置之尤甚全州等二十邑鎭置之之次光州等二十一邑置之稍實仍以爲今年事目災外不足之數待其畢報更爲陳聞尤甚之次邑遑汲無依之類向後接濟之道以賑以糶往復列邑追後登聞計料後錄諸條竝請令廟堂稟處矣其一城餉中尤甚邑三分二之次邑折半捧留邑倉待明秋還納城倉事也其一舊還尤甚之次邑限明秋停退事也其一三軍門及樂工保米尤甚之次邑各軍保米代錢收捧事也其一各宮房軍門衙門折受加火田傡令本官從實執卜事也其一各軍門所納京外箭竹當年條依近例蠲減事也其一尤甚之次邑勿定配所事也其一推奴徵債限明秋防塞事也分等考之前後狀辭參以往來傳聞無甚差爽依狀請施行城餉中尤甚之次邑之三分二折半捧留邑倉事城餉雖重紓力甚多依施舊還停退事才已筵稟不爲分排蓋以雖在稍實之處昨年停退條自是與新還一體收捧者則舊還傡督反欠專力也今此狀辭雖以尤甚之次邑爲言傡與稍實邑停退之意分付拯劣米太停退事亦爲依施各樣保米尤甚之次邑代錢事各營事勢甚多難便狀辭中雖不言面里分等想有道內分等尤甚邑尤甚面里全數代錢尤甚邑之次面里之次邑尤甚面里折半代錢尤甚邑稍實面里之次邑之次面里三分一代錢狀辭則首擧軍門及樂工保米末稱各軍保米似有區別之意而旣令分數代錢則軍保米與樂工保米有難彼此一體施行之意分付各宮房軍門衙門加火田令本官執卜事亦爲依施而近聞各邑一任吏手其所執卜害但歸於各該衙門利反入於各其鄕色以此意各別嚴飭俾無如前之弊京外箭竹當年條蠲減事依昨年例折半蠲減而如或有科外結戶收斂之弊則方當釐正之日宜從此等事一一革謬別加另飭尤甚之次邑勿定配所事推奴徵債防塞事請竝爲依施允之敎以湖南穡事比湖西雖似稍勝反遜於嶺南者金堤等邑昨年尤甚處今年又被歉荒不待分等之啓爲湖南不知何以爲計軍保米代錢事道啓與回啓略有分數之多寡而尤甚諸邑中如金堤以荐歉米保最多云尤極矜憫昨年最甚又爲今年最甚處令道臣裁量分數特許停退其餘當捧條純錢外此尤甚之次各邑代錢分數依草記施行而新還身布與其臨歲發令莫若先期紓力最甚處還餉三分一停退餘則依昨年例付之道臣闊狹尤甚面里身貢布錢之折半停退卿之附奏意見於承宣者好矣依此分付自朝家視之京鄕何間乎近因諸道保米停代之頻仍京各營勢不得不貿販於江民而爲弊多端呼冤到骨云不但江民之向隅齎鬱亦非自近及遠之仁政此後各營貿米之貽弊江民與否卿其着意嚴飭着眼致察更以江民之弊現發於繡衣按廉此則廟堂猶有未盡檢束而然也
정조 22년 · 강
賜御製詩于領府事洪樂性江亭之遊仍命判府事蔡濟恭賡進
정조 22년 · 목
敎曰宿來起居萬勝卿國之元老也福如郭令公壽如文潞公園林鍾鼓頤養有年神彩比益滋潤步屧比益康旺及秋高日佳從諸子童孫便輿作江亭遊眞稀有之盛事也遂命史官詢起居兼付一詩以爲誇示來後之資仍要蔡判府賡之判府明年是八十也此意入侍史官傳諭于洪領府事日間益勝適因領府江亭之行有所唫示者卿可和其韻亦令入侍史官傳諭于蔡判府事○假注書李弘謙書啓以爲臣敬奉聖諭傳諭于領府事洪樂性所到處則以爲臣於昨者扶策病軀出往江廬圖占晚境優閒歌詠太平風物此莫非聖上曲軫之惠澤深恩厚渥方切感祝不意回還之路邇列之臣奉傳丹綸寵以宸章兼宣口敎奉讀恩諭首尾一百有三十言鄭重隆摯夐越千古寶牋乍展雲漢昭回天語慇懃龍光遍體不知從古人臣曾有得此於君父者否顧臣衰朽何以報答萬一於此生此世也唯當祗服恩言恭奉宸翰銘鏤肝肺輝暎江山優游昇平之樂寤寐岡陵之祝且使世世子孫奉璧藏珍歌頌盛事於萬千來斯少效涓埃圖報而已連日撼頓無恙往返此亦我聖上軫念之致轉益感頌不知所達云矣
정조 22년 · 강
遞校理尹命烈副校理李魯春以張至冕金履載代之竝判望也
정조 22년 · 목
因命烈等牌招草記敎以許遞前望單子入之
정조 22년 · 강
判府事金憙從縣道陳疏賜批
정조 22년 · 목
疏略曰顧玆無狀賤臣獨於每年慶節跧伏鄕里未廁起居之列居然四載于玆義分都虧前後自列之章反被曲貸之恩此又臣罪上之罪也屛處俟勘之蹤年已至矣病益痼矣復覲耿光此生無望辜恩負德終爲不忠之臣臣罪至此尤豈倖逭乞賜嚴處批以卿之尋鄕已四年而今年又卿七耋也予欲見卿卿何一味言病無意上來時候姑未向寒足可强力作行勿復辭巽隨史官復路仍命遣史官傳諭
정조 22년 · 강
大司憲宋煥箕從縣道陳疏賜批
정조 22년 · 목
疏略曰臣數年以來屢叨憲長虛縻之久已踰半載卸免未滿二旬除旨遽降聞命惶感無所容措頃伏奉聖批寵諭諄複至以糾俗正習無間於出膺與否爲敎而使此草萊賤微之蹤猥擬於古昔儒臣之在鄕久任臣於是尤不覺顏騂背汗在今賤臣之義則只守微分沒身邱壑或有補於廉恥之風而亦可爲塵刹之報若其職名之許久濫叨徒益貽累招譏而已尙何糾俗正習之可論哉乞令有司將臣本兼諸職竝行鐫遞批以予之復授卿是職豈欲縻以虛禮也當俗頹綱弛之時其激揚繩糾之責非山林宿德莫可況勸講之職爲任尤緊重如卿處地當以卿家故事追踵而已更望亟回遐心卽日登途如以寒節爲難必以來頭何間發行附奏於史官之回也問議條件兼付傳諭便亦勿辭巽詳陳意見仍命遣史官傳諭問其行止以來
정조 22년 · 목
疏略曰臣一別天門居然夏盡秋生矣祗奉別諭以嚮日筵中春暖秋涼往來之敎復此捉及惶隕踧踖不知所達竊念臣之情實尙有遺然故非常之眷愈往彌篤以爲千萬無似尙被殊遇如此若眞有所蘊者相與延頸拭目願立於朝矣如臣之愚勿復檢擬博搜巖穴之隱以優假賤臣之恩禮擧而施之則將見濟濟明廷蔚然有輔導元良之益矣至於承宣挽行時必不以身自有之敎臣亦有區區衷曲而隆旨及此尤不勝激昂也濫叨鴻私逈出千古捐生報國是臣若衷一年再進豈敢畏譏引疾而頃於兩筵陪侍聾聵昏謬大失朝儀更何敢頻數趨召徒取屑屑往來之誚而近又病勢添劇强力無路辜恩負德祗伏竢譴柎躬循省實無生世之念也方値秋涼講席將開如臣癃陋之狀不容一日虛帶乞垂矜察亟解臣職收還召旨批以卿之初筵敷奏之思傳第一義至今不忘卿之去來亦不欲以彌文强之春而期秋秋仲初吉始催卿行及又聞於卿之從侄在邇列者初寒登程有妨愼節今則依卿初約待以來春卿若知此隨處曲循之至意則必不復備例辭巽矣適因詢諮之行兼宣疏批特遣入侍史官傳諭
정조 22년 · 강
行諸承旨指公事入侍于誠正閣召見禧陵參奉金得麗假監後林炳遠
정조 22년 · 목
諭善尹得孚入見如儀僚屬朴知源原任直閣南公轍隨入講說見講學廳日記
정조 22년 · 강
遞承旨沈晉賢李書九以申耆鄭東觀代之前望也
정조 22년 · 강
命後日次次對進定於明日輪對官亦爲待令
정조 22년 · 목
敎曰近日賓對籌坐間闊必以右相之姑未造朝意在勉出而然昨筵以從近爲之之意言於登筵之備堂者卿已聞之否此意令備郞往傳大臣三南分等雖皆回下不可以民事之就緖暇逸後日次次對進定於明日輪對官受點人亦令明日待令
정조 22년 · 강
命當該司鑰從重科治
정조 22년 · 목
政院啓言今日弘化門除標信開門時不待本院之知委徑先還閉事未前有當該司鑰請令攸司從重科治允之
정조 22년 · 강
命咸興別差尹得運爲先推考此後宮差稱以貿易投足北關海奴所在邑者令地方官捉留報營狀聞
정조 22년 · 목
內需司啓言卽見咸興別差牒報則以兩本宮祭享所用魚物中凍大口魚生文魚大口魚卵大口魚古之元非近邑捉得之物乃是北關所捉之物也而十月以後宮屬輩勿爲往來於北關海門之意朝家申飭截嚴故以凍明太明太卵古之代生鳆代捧爲辭矣代封旣載於儀式則不必有此牒報且況四種魚產旣是場市間買賣之物以北小米貿用條貿取封進事理當然今忽以宮屬輩不得往來於北關海門難於貿用爲說者誠甚無嚴朝家申飭截嚴之下托以祭需之難得欲開北關之路者亦極駭然此路一開弊當如前該別差尹得運爲先推考此後祭需所用中可以貿用者以北小米貿用於市上之意請嚴飭別差處允之敎以爲北關海奴除減積弊爲渠輩沾漑特許昆布巖則在渠輩所益必勝於前日此後宮差之三等收貢外稱以貿易更或投足於北關海奴所在邑則是違越禁令各該地方官捉留報營狀聞竝與別差卽其地定配以此意校報備局令道臣嚴飭別差仍又揭板遵守而海奴所在各邑與前下傳敎及今下批旨亦爲揭板以爲常目之地
정조 22년 · 목
義禁府啓言金堤前郡守李觀秀原情以爲今此本郡雇馬廳乃是民庫而凡係公用專靠於此該廳無他留儲只有二十四石落畓以其所收分排用下而一年所收則多不過百餘石一年用下則小不下七八百兩以入較出勢難抵當故從前以來或貸還穀或移公貨而及其秋成雖僅了勘又復如前轉成痼弊者積有年所渠丙午年待罪本郡時年穀際荒畓稅半減許多公用着手無處莫重還穀冒禁虛留決不可襲謬故不得已該廳畓五石一斗落因一邑齊訴從後還退次姑令權賣捧價錢六百十三兩而六十兩則還報軍錢貸下條五百五十三兩則還租二百九十石零還米九石零充納而翌年遞任未及措處莫非渠昧事不職之罪云李東野原情以爲渠庚戌七月待罪金堤郡郡有雇馬廳有如干田畓一年收稅爲百餘石以此作錢以應該廳一年公用而所收不能當所用其不足者輒以還穀那移取用及至秋捧遍懲民間久爲細民不堪之痼弊雇馬畓本自民間收聚買置者故邑中大小物論皆以爲放賣此畓捧價殖利則足以當應下不足之數儒鄕吏民屢次會議聯呈稟目故不得已從民願許之賣畓十九石十二斗落捧價一千五百九十三兩名之曰雇馬錢別定有司使之句管散給饒民殖利補用於該廳公下不令吏輩干涉成節目遵守自是以後不足者有裕還穀那移民間懲䨀之弊一切革祛士民稱便以至遞歸數年之後行之無弊始自乙卯未知本錢緣何還入吏手依舊貽弊於民間當初救弊祛瘼之意今爲法久弊生之端莫非渠昏謬不職之罪云請竝刑推得情敎以幷除刑推議處又啓言李觀秀等觀其所供雇馬元畓之當初設置雖云出自民間便是官田則斥賣取殖充報還逋反啓該吏偸弄之端揆以法意極爲可駭請竝以此照律允之又啓言李觀秀等各杖一百收贖告身盡行追奪私罪施行允之敎以竝功減一等
정조 22년 · 목
諭善尹得孚入見如儀僚屬申大羽原任直閣南公轍隨入講說見講學廳日記
정조 22년 · 강
行次對于誠正閣召見輪對官
정조 22년 · 목
予曰嶺南今年當捧還旣許分等停退而不曰尤甚邑必曰尤甚處云者蓋欲付之道臣以爲雖一邑之內隨其面里從所見闊狹之意也湖南亦令依此爲之而至於身布則姑勿擧論何如耶左議政李秉模曰綿農旣登恐不必擧論矣予曰大抵今年三南農形雖間多稍實處而大體歉荒故爲念民隱特有停退之命而古人言與其停退反不如蕩減之爲愈云此言誠是矣秉模曰此言非謂蕩減一事眞穩受而特其元定之制勿爲撓改之謂也予曰大抵我國貢制略倣唐家租庸調之法而唐之此法亦是依據於古制者矣然而見今惟正之貢所入之實數比之唐朝之法殆未及焉而猶爲民弊者許多此曷故也故相金堉大同法設施之時獨雜後條一事未及變通矣挽近以來諸般民瘼皆由於雜後所謂守宰輩緣之爲營私之階此則曰民庫之弊國綱所在此豈成說乎向筵至以贓污之律一切從事爲敎者正以此也爲念目下之勢不得不有停減等格外之典而考其實則無義忒甚矣雖以今番湖西事言之分等停退外又有代捧之說錦伯事節節不善擧行矣秉模曰誠如聖敎矣大抵嶺伯則自初毀多譽少錦伯則譽邊太勝當觀末梢擧行之如何而聲譽過者難保其有其實矣予曰本道還穀未捧爲二千石云果然否秉模曰然矣予曰三南告歉若此明春稅入必將大縮京司經費事何以留意乎秉模曰關西恒留穀數萬石將以區劃爲計矣予曰輸來之道有善處之方耶秉模曰當使有司之臣預講約束以爲待春無弊移轉之方矣予曰向日右相疏批卿果見之乎多少期勉之語雖古之賢相誠難稱塞而此箇道理卽是民憂國計之本爲今日之政可不先務於此乎蓋治之有終始猶樂之有條理顧今爲治之道政合於金聲玉振以爲成始成終之道則其在承弼之地彌綸對揚之策尤當益勉於前日矣右相自明義錄出時已有經歷必見義理處庶有資於矯俗之道而至於用舍之得宜惟在心字上明辨之工失黜幽陟明進賢退不肖豈非急時之務而然亦於少年輩矯激之論少或牽動則反不害於公平正中之道乎予自臨御以來閱歷旣多今人之賢愚善惡豈曰不知而以大體論之則姑無某事某事之形迹著見正所謂不協于極不罹于咎皇則受之之義者也於今之世苟或人人而吹毛求疵則豈有完人乎右相初筵予當以此勉之而若果存心於此不撓不沮一以公平爲主則相業斯過半矣秉模曰僚相初疏無非辭巽之語而其中竊附之言大綱領所執誠好矣予曰向者到記出御題時已有言端而有子若配享事每欲一番詢問矣大學者古之大學所以敎人之法也則凡係大學之事固當學古之道而予於宋朝十哲躋享事竊以爲有欠典矣大抵孔門十哲乃是從陳蔡之人當時十哲曾子未入豈以曾子之聖有或遜於諸子而不列於十哲乎及至唐朝顏子配聖位曾子始入十哲其後宋時曾子陞配四聖而又以子張躋於十哲有子則以象山背正之論獨未參焉此豈非千古士林之缺恨乎若論其道德則可謂吾無間焉蓋帝堯始說中字舜復益之以三言至于湯而說出建中降衷之訓至于周而箕子陳洪範九疇及孔子而又始說仁字有若乃以孝悌二字謂爲仁之本發揮吾夫子仁字之義此實發前聖未發之語卽此一言而可見踐履之實而反以此見貶毀於宋時其所詆斥之論豈非䓤嶺帶來之說乎此一仁字垂訓已與顏曾四勿一貫之工可爲一般而又有自生民以來未有盛於夫子之說孟子特以智足以知聖人許之又於稷門之役率三百人有若與焉此非比於子路之馮河而其勇又卓然矣以此言之智仁勇之兼備又孰如於有子乎言行之班班可考有如是矣則豈可以似聖人謂之貌類乎哉恭惟肅廟朝宋六賢始爲陞配而有子躋享一事尙未遑至今爲闕典矣東方卽是箕聖舊邦箕聖崇報之典與孔子一體享之於禮恐宜而此則未可遽議至於有子之陞配則斷不已之事卿意果何如秉模曰臣於平日只知陸學之妄加疵毀於有子獨未列於十哲矣今承聖敎不勝欽誦矣
정조 22년 · 강
命慶尙左水營戰船改造材木依狀請施行
정조 22년 · 목
左議政李秉模啓言慶尙左水使金爀狀啓以爲水營一戰船一隻多大一戰船一隻限滿傷退難以駕海改造林木右道封山許䂨事請令廟堂稟旨分付矣左道松田本無船材右道許䂨便成已例依狀請許施之意請分付從之
정조 22년 · 강
命忠淸兵營明春城役姑爲停止城役租補本道還穀
정조 22년 · 목
左議政李秉模啓曰忠淸監司李泰永報本司以爲本道兵營築城之値歉停役旣有乙卯之已例明春之役姑許停止以爲待再明年擧行之地築城物力租一千石旣是常賑耗中加分劃出者移劃本道俾補賑資爲辭矣築城物力雖有區劃鐵物炭石貿取之際不無爲弊且有近例請依所請姑爲停止賑資則旣已區劃城役租一千石使之補還從之
정조 22년 · 강
命白翎前僉使梁埉履歷仍用此後兼牧居中者則勿爲闊狹於履歷
정조 22년 · 목
左議政李秉模啓言白翎前僉使梁埉幾準瓜期而以兼牧官事居中於司僕殿最邊地履歷將歸勿施云臣於年前以邊地守令之瓜前遞歸者無論貶罷病罷依先朝定式履歷勿施之意出擧條申飭而如兼牧官之因本寺事貶罷罪罷者未及擧論該曹眩於擧行此則與本邑本鎭事有異不可無一番稟定矣敎以梁埉則本事容有可怒云雖仍用其餘有地處年少將來可責之人忽於兼牧凡事常所切痛者此後兼牧居中者亦勿闊狹於履歷以爲渠輩小心之道
정조 22년 · 강
命雲觀官赴燕時使之準包
정조 22년 · 목
觀象監提調鄭民始啓言本監官方赴燕故監中所用書册儀器使之覓來而在前如此時必使之準包入去以爲周旋之地矣今番亦依此例準包以給之意請分付使行灣府從之
정조 22년 · 강
命麗朝諸陖嚴飭道臣各其地方官看審掃除後狀聞
정조 22년 · 목
禮曹判書趙尙鎭啓言麗朝諸陖每式年發遣郞廳看審事曾有定式而今年當次矣敎以歉歲廚傳爲弊可悶嚴飭道臣各其地方官看審掃除後狀聞則當抽栍考審以此分付
정조 22년 · 강
命前郡守朴基赫加資
정조 22년 · 목
兵曹判書李時秀啓言狀勇營哨官前郡守朴基赫中日試射時柳葉箭邊五中有陞敍之命而基赫曾經三品已爲資窮何以爲之乎敎以依例以加資施行
정조 22년 · 강
命多大浦前僉使鄭爀履歷勿施令該府拿問
정조 22년 · 목
兵曹判書李時秀啓言邊地守令邊將特敎除拜者雖以他事遞歸皆草記然後付籤於勿施秩事曾有定式矣多大浦前僉使鄭爀居中罷職履歷所當勿施而係是因特敎除拜者履歷何以爲之乎敎以以渠地處特敎奬用之時有此居中極爲可駭履歷勿施令該府拿問何以辜犯之罪捧供以聞而新除鎭將使之明日辭朝下送嚴飭斯速自現囚
정조 22년 · 강
命栗木敬差官待明秋下送
정조 22년 · 목
奉常提調徐龍輔啓言栗木敬差官例於式年下送而目今三南事勢有難如例下送在前如此之歲或有筵稟停止之例今亦姑爲停止而本寺遺儲見方乘罄勢不可遲待來式請待明秋下送從之
정조 22년 · 강
命善騎左將尹頤東改差
정조 22년 · 목
壯勇大將趙心泰啓言善騎左將尹頤東以其親病受由在外領軍之將不可許久曠任請改差從之
정조 22년 · 강
命南壇近處植松蒼鬱者剪除叢葉
정조 22년 · 목
禁衛大將申大顯啓言南壇壇前樵路宣傳官李英植摘奸後有嚴禁之命才已築土防塞而壇近處植松擧皆蒼鬱枝葉太繁迨此時剪除叢葉則不但無蟲患其於茁長之道亦有所益矣從之
정조 22년 · 강
推禮曹判書趙尙鎭戶曹判書趙鎭寬持平申漵假注書李弘謙
정조 22년 · 목
承旨李肇源啓言備堂之進前稟事自有次序而禮曹判書趙尙鎭奏事於宰臣進伏之後有損筵體請推考從之又啓言戶曹判書趙鎭寬進前又失座次稟事於宰臣進伏之後事甚未安請推考從之又啓言諫臺傳啓之際持平申漵隨以起伏有損臺體請推考從之又啓言臺諫問備後誤讀批旨請當該注書推考從之
정조 22년 · 목
溆避嫌略曰臣於院啓陳達之際誤爲起伏臺體壞損至被承宣之請推臣滿心慚恧無地自容以此情踪其何敢晏然於臺次乎請命遞斥批以做錯非細依啓
정조 22년 · 강
遞執義沈興永掌令洪秉益持平朴蓍壽獻納洪秀晚正言金箕象
정조 22년 · 목
敎以在外及有情勢老病臺諫竝許遞今日政差出
정조 22년 · 강
命戶曹佐郞南羲老廣興守金履顯相換
정조 22년 · 목
以韓晩裕爲承旨韓致應爲執義玄重祚爲掌令朴孝成沈達漢爲持平趙萬元爲獻納李東萬爲正言金履收爲安陵參奉履收初仕也
정조 22년 · 강
命善騎左將李東憲限十朔善爲擧職仍用防禦使履歷
정조 22년 · 목
以善騎左將望筒敎以念故相之言有此除拜限十朔善爲擧職防禦使履歷仍用之意草記後分付該曹
정조 22년 · 목
敎以傳香番次在近禮房承旨兼帶金吾之任許遞
정조 22년 · 강
罷應敎尹序東副校理金熙華金履載職
정조 22년 · 목
去三月朔親試箋三上一居首修撰金履永九月朔親試賦二中居首副司果宋祥濂
정조 22년 · 강
命南兵營都試居首入直赴殿試
정조 22년 · 목
兵曹啓言觀此南兵使徐有秉啓本則本營屬馬兵都試時武學李載恒居首楊德三之次云矣居首李載恒似當依法典直赴殿試之次楊德三亦當直赴會試而係干恩典請上裁從之
정조 22년 · 목
諭善尹得孚入見如儀僚屬鄭東觀原任直提學徐浩修隨入講說見講學廳日記